KIRJALLINEN KYSYMYS E-0466/98 komissiolle esittäjä(t): Allan Macartney (ARE) (27. helmikuuta 1998)

Aihe: Kilpailua koskevat säännöt ja vuoden 2000 jalkapallon EM-kisojen televisiointioikeudet

Menestyksekäs Channel 5 -televisiokanava on tehnyt tarjouksen vuoden 2000 jalkapallon EM-kisojen televisiointioikeuksista. Tämä tarkoittaa, että yli miljoona skottia (30 % väestöstä) ei näe suorana lähetyksenä Skotlannin viittä karsintaottelua. Onko komissio tietoinen siitä, että sopimukset myöntäneellä taholla - luxemburgilaisella yhtiöllä CLT-UFA - on 29 prosentin osakkuus Channel 5:ssä?

Voiko komissio vahvistaa menettelyn, jolla vuoden 2000 jalkapallon EM-kisojen suorien lähetysten oikeudet myönnettiin televisioyhtiöille?

Onko komissiota lisäksi pyydetty selvittämään, onko kilpailua koskevia sääntöjä mahdollisesti rikottu, koska ilmoitusten mukaan skotlantilaisilta yhtiöiltä on evätty mahdollisuus tehdä tarjouksia?

Komission jäsenen Karel Van Miertin komission puolesta antama vastaus (25. maaliskuuta 1998)

Arvoisan parlamentin jäsenen antamien tietojen perusteella ei voida pitää laittomana menettelyä, jossa oikeuksien haltija ja lähetystoiminnan harjoittaja CLT-UFA on myöntänyt Euroopan mestaruuskisojen televisiointioikeuksia koskevan sopimuksen Channel 5 -televisiokanavalle, josta se omistaa 29 prosenttia ja mikä johtaa siihen, että 30 % skotlantilaisista ei voi nähdä suorana lähetyksenä Skotlannin viittä karsintaottelua.

Julkisia hankintoja koskevat säännöt, joiden mukaan sopimuksista on järjestettävä tarjouskilpailu, eivät sido jalkapallon EM-kisojen järjestäjiä.

Komissio ei ole saanut valituksia pettyneiltä televisioyhtiöiltä, joissa mainittaisiin, että sopimuksen myöntäminen rikkoo EY:n perustamissopimuksen kilpailulainsäädäntöä. Ennen kuin voidaan tehdä päätelmiä siitä, onko rikottu joko 85 artiklaa, joka koskee kilpailua rajoittavia sopimuksia, tai 86 artiklaa, joka koskee määräävän markkina-aseman väärinkäyttöä, olisi arvioitava oikeudellisia ja taloudellisia tosiasioita. Vaikka todettaisiin, että CLT-UFA:lla on määräävä asema kyseisillä markkinoilla, lähettämistä koskevien yksinoikeuksien myöntäminen toiselle yhtiölle ei todennäköisesti riko kilpailusääntöjä, elleivät yksinoikeudet ole jatkuvia tai elleivät ne koske useaa toimintaa. Lisäksi sopimus voi pitkällä aikavälillä edistää lähetystoiminnan alalla tapahtuvaa kilpailua Yhdistyneessä kuningaskunnassa, sillä Channel 5 on suhteellisen uusi toimija kyseisillä markkinoilla ja sen on vakaannutettava asemaansa tarjoamalla yleisölle houkuttelevaa ohjelmaa.

Merkittävien urheilutapahtumien lähetystä koskevia yksinoikeuksia voidaan tarkastella myös toisen välineen kautta, jota ei kuitenkaan ole tarkoitettu kilpailuongelmien ratkaisemiseen. Televisiotoimintaa koskevien jäsenvaltioiden lakien, asetusten ja hallinnollisten määräysten yhteensovittamisesta annetun neuvoston direktiivin 89/552/ETY, jota on muutettu 30 päivänä kesäkuuta 1997 annetun Euroopan parlamentin ja neuvoston direktiivillä 97/36/EY ((EYVL L 202, 30.7.1997. )), 3 a artiklassa jäsenvaltioiden sallitaan toteuttaa toimenpiteitä varmistaakseen, että niiden lainkäyttövaltaan kuuluvat lähetystoiminnan harjoittajat ¨eivät lähetä yksinoikeudella tapahtumia, joilla kyseinen jäsenvaltio katsoo olevan erityistä yhteiskunnallista merkitystä siten, että estetään merkittävää osaa jäsenvaltion yleisöstä seuraamasta näitä tapahtumia suorana tai nauhoitettuna lähetyksenä maksuttoman television kautta.¨ Direktiivin johdanto-osan 21 kappaleessa selvennetään, että nämä kansalliset toimenpiteet voivat koskea tapahtumia, ¨jotka kiinnostavat suurta yleisöä Euroopan unionissa tai tietyssä jäsenvaltiossa tai tietyn jäsenvaltion merkittävässä osassa¨.

Yhdistyneessä kuningaskunnassa voimassa olevat säädökset (lähetystoimintaa koskeva asetus vuodelta 1996, 97 kohta, ¨luetteloidut tapahtumat¨) eivät koske jalkapallon EM-kisojen Skotlannin karsintaotteluita. Tiedotusvälineistä, kulttuurista ja urheilusta vastaava ministeriö ylläpitää mainittua luetteloa Yhdistyneessä kuningaskunnassa.